สทนช.  คาดการณ์ น้ำจะล้นสปิลเวย์ (spillway) เขื่อนแก่งกระจานเที่ยงพรุ่งนี้ โดยน้ำบางส่วนจะไหลเข้าตัวเมืองเพชรบุรีช่วงเย็น ขณะที่ จ.เพชรบุรี แจ้งเตือนประชาชนเก็บของขึ้นที่สูง
นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวถึงพื้นที่เสี่ยงน้ำท่วมจากเขื่อนแก่งกระจาน ว่า ขณะนี้เขื่อนแก่งกระจาน จ.เพชรบุรี ยังมีปริมาณน้ำไหลเข้าเพิ่มขึ้นต่อเนื่องวันละ 2 เซนติเมตรต่อชั่วโมง ส่งผลให้พรุ่งนี้ประมาณ 12.00 น. ปริมาณน้ำจะเกินระดับเก็บกักน้ำของเขื่อนและล้นสปิลเวย์ (spillway) ประมาณ 300 ลูกบาศก์เมตรต่อวินาที จากวันนี้อยู่ที่ 100 ลูกบาศก์เมตรต่อวินาที เนื่องจากบริเวณตอนบนของประเทศฝนยังตกต่อเนื่องอยู่มากในหลายพื้นที่ จึงให้ผู้ว่าราชการจังหวัดเพชรบุรีทำหนังสือไปยังอำเภอ นายกเทศมนตรีเมือง และ ปภ.เพชรบุรี เพื่อแจ้งเตือนและเตรียมช่วยเหลือประชาชนจากการระบายนำออกจากเขื่อนแก่งกระจานทั้ง 2 ฝั่งแม่น้ำเพชรบุรี ตั้งแต่บริเวณท้ายเขื่อน จนถึงปลายแม่น้ำเพชรบุรี หากมีการระบายน้ำจากเขื่อนแก่งกระจาน ตั้งแต่บริเวณด้านท้ายอาคารระบายน้ำล้นเขื่อนแก่งกระจานจนถึงเขื่อนเพชร พื้นที่ที่จะได้รับผลกระทบอาจจะทำให้มีระดับน้ำในแม่น้ำเพชรบุรีเพิ่มขึ้นตั้งแต่ 2.87-4.51 เมตร ขณะที่พื้นที่ได้รับผลกระทบจากเขื่อนเพชร ตั้งแต่บริเวณเขื่อนเพชร จนถึงปลายแม่น้ำเพชรบุรีจากตั้งแต่ 100 ลูกบาศก์เมตรต่อวินาทีลงมา โดยพื้นที่ที่ได้รับผลกระทบ คือ พื้นที่ลุ่มต่ำริมคลองท่าแร้ง ต.ท่าแร้ง ต.ท่าแร้งออก ต.บ้านแหลม ต.บางขุนไทร อ.บ้านแหลม จ.เพชรบุรี โดนคาดการณ์ว่าช่วงเย็นพรุ่งนี้ปริมาณน้ำจะไหลเข้าพื้นที่ตัวเมืองเพชรบุรี ในเบื้องต้นจึงให้เร่งระบายน้ำออกจากเขื่อนเพชรบุรี เพื่อเตรียมรับน้ำใหม่ที่จะล้นจากเขื่อนแก่งกระจาน ทั้งนี้ ประเมินว่าเขื่อนแก่งกระจานถึงเขื่อนเพชรจะเกิดน้ำท่วมประมาณ 1-2 เดือน เพราะปริมาณน้ำอยู่ในเกณฑ์เดียวกับปี 2560

เลขาธิการ สทนช. กล่าวย้ำว่า ได้ให้หน่วยงานที่เกี่ยวข้องเร่งระบายน้ำออกจากเขื่อนที่มีปริมาณน้ำมากเกินกว่าร้อยละ 80 ของความจุอ่าง ให้เข้าสู่เกณฑ์ปกติโดยเร็วที่สุด เพื่อให้สอดคล้องกับการคาดการณ์ปริมาณฝนที่จะตกมาเพิ่มขึ้นช่วงกลางเดือนสิงหาคมนี้ โดยเตรียมแผนรองรับให้พื้นที่ท้ายน้ำ พร้อมทั้ง แจ้งเตือนล่วงหน้าและแจ้งระดับน้ำที่จะเพิ่มขึ้นให้ชัดเจนเพื่อประชาชนได้เตรียมการป้องกันหรืออพยพล่วงหน้า